Vermiste “stout” seun dood aangetrefArgieffoto ŉ 16-jarige seun van Mpumalanga is dood aangetref in ŉ dam naby ŉ verlate myn nadat hy vroeër as vermis aangemeld is. “Tebogo Ngomane, ŉ graad 10-leerling aan die Sekondêre Skool Sibukosethu, het verdwyn nadat hy van ŉ skooluitstappie op 30 Augustus teruggekeer het,” het brig. Selvy Mohlala, woordvoerder van die polisie, gesê. “Die seun was deel van ŉ groep skoliere wat hulle wangedra het op ŉ bus.” Die skoliere het glo ŉ uitstappie na Mamelodi gehad. Van die seuns was glo onder die invloed van alkohol en die busbestuurder kon hulle nie onder beheer bring nie. Mohlala het verduidelik die busbestuurder het, in ŉ desperate poging om die seuns te beheer, ŉ polisievoertuig se aandag getrek en die beamptes gevra om met die seuns te praat. “Toe die bus gestop het en die seuns begin afklim, het Ngomane weggehardloop. Die mense het hom gesoek, maar hulle kon hom nie opspoor nie.” Die tiener se liggaam is Donderdag deur ŉ soekgeselskap naby die N4 in Middelburg opgespoor. ŉ Nadoodse ondersoek sal gedoen word.